b'\n_START_ARTICLE_\nMusefamilien\n_START_SECTION_\nBiologi\n_START_PARAGRAPH_\nMed ordet mus tenker man vanligvis p\xc3\xa5 de mindre artene i musefamilien, men enkelte arter av ekte mus kan bli opp mot 50 cm store og veie mer enn 1 000 g. Disse og andre st\xc3\xb8rre arter benevnes gjerne som rotter. I Norge finnes kun artene storskogmus, sm\xc3\xa5skogmus, husmus, dvergmus og brunrotte. Tidligere regnet man ogs\xc3\xa5 med svartrotte, men denne arten ble trolig utryddet i Norge for omkring 100 \xc3\xa5r siden eller s\xc3\xa5. Artene kjennetegnes av \xc3\xa5 ha tre rotfestede kinntenner i hver kjevehalvdel, men de fire fortennene er rot\xc3\xa5pne og vokser gjennom hele livet._NEWLINE_Spissmus er ikke gnagere, men insektetere (Eulipotyphla) som sorterer i spissmusfamilien (Soricidae). Musefamilien og spissmusfamilien er, til tross for navnene, i sv\xc3\xa6rt liten grad beslektet. Mange andre sm\xc3\xa5 gnagere kalles ogs\xc3\xa5 mus. De har et lignende utseende, men h\xc3\xb8rer ikke til musefamilien. En av de andre familiene er hamsterfamilien, med blant annet markmus og klatremus. Andre gnagere som kalles mus er hasselmus og bj\xc3\xb8rkemus. Omfanget av musefamilien har variert mellom ulike oversikter og tider. Her f\xc3\xb8lges Wilson & Reeder som deler den overordnede gruppen Muroidea i seks familier. _NEWLINE_Mus og rotter har enorm formeringsevne og kan f\xc3\xb8 opp gjenntatte kull i l\xc3\xb8pet av en sesong i omr\xc3\xa5der med god tilgang p\xc3\xa5 mat. Mange av artene er gode sv\xc3\xb8mmere, klatrere og gnagere, som enkelt tar seg inn i bygninger. Enkelte arter har til og med en preferanse for bygniner._NEWLINE_Mus og rotter er viktige byttedyr for en rekke arter, som mange mindre rovpattedyr, krypdyr (som rovfugler og slanger) og til og med fisk._NEWLINE_Mange rotter og mus opptrer som skadedyr. De sprer sykdomssmitte og \xc3\xb8delegger mat, og er \xc3\xa5rsak til store materielle skader og \xc3\xb8konomiske tap over hele verden. Det avlives \xc3\xa5rlig millioner av mus og rotter p\xc3\xa5 verdensbasis, uten tanke for at metodene som benyttes dyrevelferdsmessig kan v\xc3\xa6re kontroversielle. For bekjempelse av mus og rotter brukes ulike typer feller (mekaniske og elektriske), gift, drukning, gasser, \xc3\xa5ter og skremsler ved hjelp av lukt eller lyd. Mange av metodene er synonyme med d\xc3\xa5rlig dyrevelferd, blant annet fordi det drepte individet kan ha avkom som sulter ihjel. I Norge har Landbruksdepartementet konkludert med at drukning av dyr er en avlivingsmetode som strider mot dyrevernloven, men s\xc3\xa5kalte drukningsfeller har allikevel lange tradisjoner her. Veterin\xc3\xa6rinstituttet st\xc3\xb8ttet departementets vurdering om at drukning ikke er en akseptabel avlivingsmetode.'